บอร์ด AOT ไฟเขียวแผนแม่บทพัฒนาสนามบินเชียงใหม่รองรับผู้โดยสารถึงปี 78
บอร์ด AOT ไฟเขียวแผนแม่บทพัฒนาสนามบินเชียงใหม่รองรับผู้โดยสารถึงปี 78
20 มี.ค. 2560

บริษัท ท่าอากาศยานไทย จำกัด (มหาชน) หรือ AOT หรือ ทอท.เปิดเผยว่า ที่ประชุมคณะกรรมการบริษัทวันนี้เห็นชอบแผนแม่บทการพัฒนาท่าอากาศยานเชียงใหม่ (ทชม.) ซึ่งมีวัตถุประสงค์เพื่อให้ ทชม.มีความยั่งยืนในการรองรับปริมาณการจราจรทางอากาศ รวมทั้งกิจกรรมทางด้านการบินที่จะเกิดขึ้นในอนาคต
แผนแม่บทการพัฒนา ทชม. แบ่งเป็น 2 ช่วง คือ ช่วงที่ 1 การพัฒนาปี 59-68 มีเป้าหมายให้สามารถรองรับปริมาณจราจรทางอากาศได้ถึงปี 73 ระบบทางวิ่งและทางขับรองรับเที่ยวบินได้ 34 เที่ยวบินต่อชั่วโมง ลานจอดอากาศยาน 31 หลุมจอด รองรับผู้โดยสารได้ 18 ล้านคนต่อปี โดยการพัฒนาในกลุ่มงานอาคารผู้โดยสาร จะมีการก่อสร้างอาคารผู้โดยสารระหว่างประเทศหลังใหม่สามารถรองรับผู้โดยสารได้ไม่น้อยกว่า 7 ล้านคนต่อปี มีพื้นที่ประมาณ 78,000 ตารางเมตร การปรับปรุงอาคารผู้โดยสารระหว่างประเทศและอาคารผู้โดยสารภายในประเทศเดิม ให้อาคารมีขีดความสามารถในการรองรับผู้โดยสารภายในประเทศได้ไม่น้อยกว่า 11 ล้านคนต่อปี มีพื้นที่ประมาณ 37,000 ตารางเมตร
กลุ่มงานเขตการบิน มีการก่อสร้างปรับปรุงทางขับ (Taxiway) และทางขับออกด่วน (Rapid Exit Taxiway) การก่อสร้างขยายลานจอดอากาศยาน พร้อมปรับปรุงลานจอดอากาศยานเดิมให้สามารถรองรับอากาศยานได้รวม 31 หลุมจอด
นอกจากนั้น จะมีการก่อสร้างอาคารอื่นๆ เช่น อาคารคลังสินค้าซึ่งมีพื้นที่ 4,200 ตารางเมตร อาคารจอดรถยนต์สำหรับอาคารผู้โดยสารระหว่างประเทศและภายในประเทศ และสำนักงาน ซึ่งสามารถจอดรถได้รวม 6,300 คัน อาคารสถานีดับเพลิงแห่งใหม่ อาคารบำรุงรักษา ระบบผลิตน้ำประปา โรงบำบัดน้ำเสีย รวมถึงการปรับปรุงระบบถนนเส้นทางเข้าออก ทชม.เพื่อให้เกิดประสิทธิภาพในระบบสัญจรบริเวณ ทชม.
ช่วงที่ 2 การพัฒนาปี 69-73 ซึ่งเป็นแผนการพัฒนาระยะยาว มีเป้าหมายให้ ทชม.สามารถรองรับปริมาณจราจรทางอากาศได้ถึงปี 78 ระบบทางวิ่งและทางขับรองรับเที่ยวบินได้ 34 เที่ยวบินต่อชั่วโมง ลานจอดอากาศยาน 38 หลุมจอด รองรับผู้โดยสารได้ 20 ล้านคนต่อปี ประกอบด้วย งานก่อสร้างหลุมจอดอากาศยานเพิ่มอีก 7 หลุมจอด ด้านทิศใต้ งานปรับปรุงอาคารผู้โดยสารระหว่างประเทศเพื่อให้สามารถรองรับผู้โดยสารได้ 8 ล้านคนต่อปี และงานปรับปรุงอาคารผู้โดยสารภายในประเทศเพื่อให้สามารถรองรับผู้โดยสารได้ 12 ล้านคนต่อปี
ทั้งนี้ ในการจัดทำแผนแม่บท ทอท.ได้ศึกษาจากปัจจัยต่างๆ ประกอบด้วย แผนพัฒนาเศรษฐกิจและสังคมแห่งชาติฉบับที่ 11 และ 12 นโยบายกระทรวงคมนาคม วิสัยทัศน์องค์กร การรองรับการเปิด AEC กฎระเบียบที่เกี่ยวข้องทางด้านสิ่งแวดล้อม รวมถึงศึกษาขีดความสามารถสิ่งอำนวยความสะดวกในปัจจุบันของ ทชม.ได้แก่ ระบบทางวิ่งทางขับ ลานจอดอากาศยาน อาคารผู้โดยสาร
นอกจากนั้น ทอท.ยังได้ศึกษาปริมาณการจราจรทางอากาศในช่วง 10 ปีที่ผ่านมา (ปี 48-58) ซึ่งปริมาณผู้โดยสารมีอัตราเติบโตสูงกว่าที่คาดการณ์ โดยในปี 58 มีเที่ยวบิน 63,843 เที่ยวบิน ผู้โดยสาร 8,365,851 คน การขนถ่ายสินค้า 19,284 ตัน
รวมทั้งได้คาดการณ์ปริมาณการจราจรทางอากาศในอนาคต 20 ปีข้างหน้า พบว่าในปี 68 จะมีผู้โดยสารรวมประมาณ 14.6 ล้านคน เที่ยวบินรวม 107,763 เที่ยวบิน การขนถ่ายสินค้าและไปรษณียภัณฑ์ 24,161 ตัน ในปี 2573 จะมีผู้โดยสารรวมประมาณ 17 ล้านคน เที่ยวบินรวม 122,644 เที่ยวบิน การขนถ่ายสินค้าและไปรษณียภัณฑ์ 27,038 ตัน และในปี 78 ทชม.จะมีผู้โดยสารรวมประมาณ 19.7 ล้านคน เที่ยวบินรวม 138,513 เที่ยวบิน การขนถ่ายสินค้าและไปรษณียภัณฑ์ 30,118 ตัน